Pilato kitsjaà‑la̱ o̱kixi̱ jñà xi̱ta̱ soldado nga tsajá‑la̱ Jesús.
Jñà soldado tsibíndaà jngoò corona naꞌyá,
tsibíꞌa sko̱ Jesús,
i̱kjoàn kisìkákjá jngoò nikje sko.
Kitsò‑la̱:
―A ta kꞌoa̱á ndaà‑ne ji̱ xi xi̱ta̱xá ítjòn‑la̱ xi̱ta̱ judío ꞌmì‑lè.
I̱kjoàn kisìjtsꞌiìn‑tꞌaà kjín.
Pilato itjoko̱ ìjngoò kꞌa ya̱ ndi̱tsin,
kitsò‑la̱ jñà xi̱ta̱ na̱xa̱ndá:
―Chítsejèn‑là,
i̱ jꞌiìko̱ ìjngoò kꞌa‑nò mé‑ne nga jcha̱‑nò nga nìmé jé sakótꞌaà‑na i̱tꞌaà tsꞌe̱ xi̱ta̱ jè.
Itjo Jesús,
tjíꞌa corona naꞌyá sko̱;
íkjá nikje xi sko kjoàn;
Pilato kitsò‑la̱ jñà xi̱ta̱ na̱xa̱ndá:
―I̱ síjna xi̱ta̱ jè.
Kꞌe̱ nga kijtseèxkon jñà xi̱ta̱ sko̱‑la̱ no̱ꞌmiì ko̱ jñà xi̱ta̱ xi síkinda̱ i̱ngo̱,
tsibítsꞌia̱ nga ꞌñó jchán kiìchja̱,
kitsò:
―¡Tjatꞌaà krò!
¡Tjatꞌaà krò!
Kꞌe̱é kitsò jè Pilato:
―Jñò,
sobà tanguíko̱o nga tjatꞌaà krò.
ꞌA̱n,
nìmé jé xi sakótꞌaà‑na i̱tꞌaà tsꞌe̱ xi̱ta̱ jè.
Kiìchja̱ jñà xi̱ta̱xá‑la̱ xi̱ta̱ judío,
kitsò‑la̱ Pilato:
―Ngaje̱n,
tjín jngoò‑naje̱n kjo̱tíxoma;
kꞌoa̱á sꞌín tíchja̱ kjo̱tíxoma tsa̱je̱n:
Xi̱ta̱ jè,
mochjeén‑né nga ki̱yá,
koií kjoa̱‑la̱ nga Kiꞌndí‑la̱ Nainá tsò‑la̱ yijo‑la̱.
Pilato,
kꞌe̱ nga kiìꞌnchré ꞌén koi,
ìsa̱á ꞌñó ndaà kitsakjòn.
Pilato,
jahasꞌen ìjngoò kꞌa niꞌya osen,
kitsò‑la̱ Jesús:
―¿Ñánda‑ne i̱ꞌnde‑lè?
Ta̱nga Jesús,
mìkiì kiìchja̱‑la̱.
Pilato kitsò‑la̱:
―¿Mé‑ne mì nokjoà‑ná?
¿A mì ꞌya‑jèn?
ꞌA̱n,
tjíꞌndeé‑na nga kotꞌaà‑lè krò,
ti̱koa̱ tjíꞌndeé‑na nga siìkíjnandei̱í‑lè.
Kiìchja̱ Jesús kitsò‑la̱:
―Ni̱mé‑la xi tjíꞌnde‑lè i̱tꞌaà tsꞌa̱n tsà mìtsà Nainá kitsjaà‑lè.
Jè xi̱ta̱ xi sínga̱tsja‑na i̱tꞌaà tsi̱ji,
ìsa̱á tse jé tjín‑la̱ mì kꞌoa̱‑ne koni ji̱.
Ti̱jè‑ne hora,
jè Pilato mejèn‑la̱ si̱ìkíjnandei̱í Jesús ta̱nga jñà xi̱ta̱ judío ìsa̱á ꞌñó kiìchja̱ kitsò:
―Xi̱ta̱ jè,
tsà si̱kíjnandei̱í‑ne,
mìtsà amigo tsi̱ji ma César xi xi̱ta̱xá ítjòn tíjna tsꞌe̱ Roma.
Ni̱ta̱ yá‑ne xi xi̱ta̱xá ítjòn tsò‑la̱ yijo‑la̱,
kondra̱ tsꞌe̱é César.
Pilato,
kꞌe̱ nga kiìꞌnchré ꞌén koi,
kiìko̱ Jesús ján ndi̱tsiaán;
tsibìjnasòn íxi̱le̱‑la̱ ya̱ i̱ꞌnde ñánda ꞌmì I̱sòn Chrjó Nda̱jo̱;
Gabatá ꞌmì nga ꞌén hebreo.
Ta̱ jngoò na̱chrjein chija‑la̱ tsꞌe̱ sꞌeí Paxko̱;
jyeé kjo̱meè bijchó nchisen.
Pilato,
kitsò‑la̱ jñà xi̱ta̱ judío:
―¡I̱ síjna xi̱ta̱xá ítjòn‑nò!
Jñà xi̱ta̱ judío ꞌñó jchán kiìchja̱ kitsò:
―¡Kàtabiyaà!
¡Kàtabiyaà!
¡Tjatꞌaà krò!
Pilato kitsò‑la̱:
―Xi̱ta̱xá ítjòn‑nò,
¿a krò kótꞌaà?
Jñà xi̱ta̱ sko̱‑la̱ no̱ꞌmiì,
kiìchja̱ kitsò:
―Ngaje̱n,
tsjìn‑naje̱n xi̱ta̱xá ítjòn xi kjꞌei̱í,
tà jè ta̱ jngoò César.
Pilato kisìnga̱tsja nga kàtátꞌaà krò.
Jñà xi̱ta̱ koi kiìko̱ Jesús.